L'Ajuntament de l'Eliana coneix les noves rutes d'autobús que milloraran el servei
07 de febrer de 2024

L'Ajuntament de l'Eliana ha conegut de primera mà les noves rutes del servei públic de transport metropolità, les línies d'autobús, que s'implantaran en el municipi. Així, en una reunió mantinguda entre l'alcalde de la localitat, Salva Torrent, junt amb la directora de l'Autoritat de Transport Metropolità de València (ATMV), i en la qual també ha participat personal tècnic, s'ha desgranat com serà el nou servei de transport públic.

La cita ha servit per a conéixer amb detall les noves rutes que seran cobertes amb vehicles elèctrics majoritàriament. El nou mapa concessional, iniciat pel Govern del Botànic en 2018, facilitarà a l'Eliana noves línies. A saber, la línia 5 discorrerà per dins del municipi i donarà servei per a poder arribar des del Centre Comercial El Osito, passant per l'Eliana centre, fins a València. A més, es crea una nova línia que unirà el municipi amb les universitats (UPV i UV), la denominada 13B.

Una altra de les novetats serà la nova línia nocturna (10N) que donarà servei els divendres i dissabte nit així com els dies vespres de festiu. A més, la línia 6B podrà acostar els veïns i veïnes de l'Eliana fins a l'Hospital de Llíria.

‘Podrem oferir un servei amb més freqüències, amb nous destins, i amb nous vehicles. L'objectiu és afavorir el transport públic, que els nostres veïns i veïnes puguen desplaçar-se fins a la capital, les universitats o l'hospital de referència i a més contribuïm a la cura del medi ambient i del nostre entorn. Reduint els desplaçaments en vehicles particulars i utilitzant el transport públic ajudarem a conservar el nostre planeta’, ha explicat l'alcalde, Salva Torrent.

En aquest sentit, l’ATMV ha plantejat la possibilitat de col·locar noves marquesines capaces d'oferir la informació en pantalles digitals. La intenció és que el nou servei, més complet, amb més freqüències i més destins, es pose en funcionament en el segon semestre de l'any.